મરાઠા અનામત આંદોલનથી મહારાષ્ટ્રની ફડણવીસ સરકાર ધ્રૂજી રહી છે. આંદોલનને પગલે મુખ્યપ્રધાનના પગ નીચે રેલો આવ્યો છે અને ફડણવીસ હોદ્દાને બચાવવા શક્ય તમામ પગલાં લેવા તત્પર બન્યા છે. મુદ્દે વાત એ છે કે મહારાષ્ટ્રમાં મરાઠા હોય કે ગુજરાતમાં પાટીદારો હોય, રાજસ્થાનમાં ગુર્જરો હોય કે હરિયાણામાં જાટ સમાજ હોય, આજની પરિસ્થિતિમાં કોઈ જાતિ-વર્ગ વિશેષને અનામત આપવાનું સરળ નથી. કેમ કે અનામત માટેની પચાસ ટકાની મર્યાદા સુધી અનામતો અપાઈ ચૂકી છે. નવી જાતિઓ કે વર્ગને સમાવવા માટે ટકાવારી વધારવાનું કોઈ પક્ષ કે સરકારના હાથમાં નથી. વળી, ઓબીસી અનામતમાં સમાવવા માટેના નક્કી થયેલાં ધારાધોરણોમાં આ વર્ગો સમાવિષ્ટ થઈ શકે એવી તેમની સામાજિક-આર્થિક-શૈક્ષણિક પછાત સ્થિતિ નથી. ઓબીસીમાં સમાવિષ્ટ થવા માટે ધોરણસરના સરવેમાંથી પસાર થવું પડે. એ કસોટી પાર કરવામાં સફળ થવાનું માગણી કરનાર વર્ગો માટે શક્ય બને કે કેમ એ સવાલ છે. ગુજરાત-રાજસ્થાન પછી હવે મહારાષ્ટ્રનો વારો આવ્યો છે. અનામત આંદોલનમાં માત્ર અનામતની માગણી જ મુખ્ય એજન્ડા હોય એવું દરેક વખતે બનતું નથી.